ຈີນຄັດຄ້ານຕໍ່ການເອົາຈີນ ໄປສົມທຽບໃສ່ກັບ ພາກຕາເວັນອອກກາງ
ນາຍົກ ຈີນ ກ່າວວ່າ “ມັນບໍ່ຖືກຕ້ອງ” ທີ່​ຈະ​ເອົາຈີນ​ ໄປປຽບທຽບກັບພວກປະເທດເຊັ່ນ Tunisia ​ແລະ​ອິຈິບນັ້ນ.
ນາຍົກລັດຖະມົນຕີຈີນ ທ່ານ Wen Jiabao ໄດ້ປະຕິເສດ ຕໍ່ການປຽບທຽບລະຫວ່າງ ຈີນ ກັບຄວາມບໍ່ສະງົບ ໃນພາກຕາເວັນອອກກາງແລະອາຟຣິກາເໜືອນັ້ນ ທ່ານ Wen Jiabao ໄດ້ກ່າວ ໃນກອງປະຊຸມຖະແຫລງຂ່າວໃນວັນຈັນມື້ນີ້ວ່າ “ມັນບໍ່ ຖືກຕ້ອງ” ທີ່ຈະເອົາຈີນໄປປຽບທຽບກັບພວກປະເທດເຊັ່ນ Tunisia ແລະອິຈິບນັ້ນ ຊຶ່ງ ພວກຜູ້ນໍາຂອງບັນດາປະເທດດັ່ງກ່າວນັ້ນ ໄດ້ຖືກບີບບັງຄັບໃຫ້ອອກຈາກອໍານາດ ໂດຍການປະທວງຢ່າງສັນຕິຂອງມະຫາຊົນ ທ່ານ Wen Jiabao ໄດ້ໃຫ້ຄວາມເຫັນດັ່ງກ່າວ ໃນວາລະເສັດສິ້ນກອງປະຊຸມຂອງສະພາ ປະຊາຊົນແຫ່ງຊາດ ທີ່ໄດ້ຮັບຜ່ານແຜນການເສດຖະກິດ 5 ປີ ທີ່ຈະໃຫ້ອໍານາດແກ່ພວກ ຜູ້ອຸບປະໂພກບໍລິໂພກ ແຕ່ປະຕິເສດຕໍ່ການປະຕິຮູບທາງການເມືອງທຸກຢ່າງ ແຜນການ 5 ປີດັ່ງກ່າວ ໃຫ້ຄໍາໝັ້ນສັນຍາ ທີ່ຈະໃຊ້ຈ່າຍເງິນຫລາຍຂຶ້ນ ເຂົ້າໃສ່ລະບົບ ສາທາລະນະສຸກໃນເຂດຊົນນະບົດ ແລະຊ່ວຍເຫລືອໃນການສະໜອງວຽກເຮັດງານທໍາໃຫ້ ພວກຊາວໄຮ່ຊາວນາທີ່ຫວ່າງງານນັ້ນ ຊຶ່ງເປັນບາດກ້າວອັນນຶ່ງທີ່ອາດສາມາດສົ່ງເສີມການ ຈະເລີນເຕີບໂຕຂອງອຸດສະຫະກໍາດ້ານການໃຫ້ບໍລິການແລະການອຸບປະໂພກບໍລິໂພກໄດ້